ભયાનક ગરીબીમાં સબડતાં ભારતના ગ્રામીણ પરિવાર અને શોષણની વાત પર બનેલી ફિલ્મ ‘મધર ઈન્ડિયા’માં નરગીસને ‘મધર’ની ભૂમિકા મળી હતી. આ અભિનેત્રીને . એ નરગીસ દત્તને રાજ્યસભામાં સાંસદ બનાવવામાં આવી ત્યારે તેણે એક ડિબેટમાં સત્યજિત રેની ‘પાથેર પાંચાલી’ ‘અપરાજિતો’ અને ‘અપૂર સંસાર’ ફિલ્મો પર પ્રતિબંધ લાદવાનું સૂચન કર્યું હતું! નરગીસનો તર્ક એવો હતો કે અપૂ સીરીઝની આ ફિલ્મોને લીધે વિદેશમાં ભારતની છબિ ખરડાય છે કારણ કે તેમાં ભારતની ગરીબીને દેખાડવામાં આવી છે! નરગીસે એક મુલાકાતમાં કહ્યું હતું કે, ‘તે (સત્યજિત રે) તેની ફિલ્મોમાં પશ્ચિમ બંગાળને જ દેખાડે છે જે એટલો બધો ગરીબ પ્રાંત છે કે તે ભારતની ગરીબીને સાચી રીતે વર્ણવી ના શકે... મને તો એ જ ખબર નથી પડતી કે આવી ફિલ્મો વિદેશમાં શા માટે આટલી પ્રખ્યાત થઈ હશે?’ તેને પૂછાયું કે, ‘તમે જ કહો..’ તો નરગીસે કહ્યું હતું કે, ‘વિદેશી લોકોને ભારતની ગરીબ જોવામાં રસ પડે છે એટલે. ‘પણ રે જેવા ઉમદા નિર્દેશકને આવા ઉદ્દેશ્યથી ફિલ્મ બનાવવામાં શું રસ હોઈ શકે?’ એવા પ્રશ્નનાં જવાબમાં નરગીસે કહ્યું હતું કે, ‘એવોર્ડ મેળવવા! તેની ફિલ્મો બોક્સ ઓફિસ પર કમાણી નથી કરતી. તેને માત્ર એવોર્ડ્સ મળે છે!’ આ પ્રકરણ પદ્મશ્રી સ્વ. નરગીસ દત્તની બુદ્ધિમત્તાનો સાર છે.